‘ইমাম ভাতা’ মামলায় কলকাতা হাইকোর্ট ২০১৩ সালে রায় দিয়ে বলেছিল— রাজ্য সরকারের ধর্মীয় নেতাদের টাকা দেওয়ার সিদ্ধান্ত বিধিবহির্ভূত এবং সংবিধানবিরোধী৷ এখন প্রশ্ন উঠেছে— হাইকোর্টের সেই রায়কেই কার্যত অগ্রাহ্য করে সরকার সম্প্রতি ২৮ হাজার দুর্গা পুজো কমিটিকে ২৮ কোটি টাকা দেওয়ার ঘোষণা করেছে।

এই বিষয়ে অন্যান্য খবর

দুর্গা পুজোয় ‘হতশ্রী’ প্রকল্প! ইচ্ছা না থাকলেও চাঁদা দিতে হবে সব্বাইকে


রাজ্যের ২৮ হাজার পুজো কমিটিকে ১০ হাজার টাকা করে সাহায্য করার কথা ঘোষণা করেছেন মুখ্যমন্ত্রী মমতা বন্দ্যোপাধ্যায়। এবার সেই ঘোষণা নতুন প্রশ্নের মুখে। সরকারের এই সিদ্ধান্ত নিয়ে প্রশ্ন তুলে আইনজীবী শামিম আহমেদ হাইকোর্টের হস্তক্ষেপ চেয়ে মঙ্গলবার প্রধান বিচারপতির দৃষ্টি আকর্ষণ করেন। শামিম প্রশ্ন তুলেছেন— রাজ্যপালের সম্মতি ছাড়া এবং কোনও রকম  বিজ্ঞপ্তি ছাড়াই রাজ্য সরকার কী ভাবে ২৮ কোটি টাকা দেওয়ার কথা ঘোষনা করে? 
এছাড়াও রাজ্যের এই সিদ্ধান্ত দুই সম্প্রদায়ের মধ্যে বিভেদ তৈরি করছে বলে দাবি শামিমের। এটা সংবিধানের ১৪ ও ১৫(১) ধারার পরিপন্থী বলে যুক্তি দেখান শামিম।   
তৃণমূল কংগ্রেস সরকার প্রথম দফায় ক্ষমতায় এসে রাজ্যের ইমাম এবং মোয়াজ্জেমদের ভাতা দেওয়ার কথা ঘোষনা করে। ২০১৩ সালে হাইকোর্টের তৎকালীন বিচারপতি প্রণব চট্টোপাধ্যায় এবং বিচারপতি মুরারিপ্রসাদ শ্রীবাস্তবের ডিভিশন বেঞ্চ জানিয়েছিল, এই সিদ্ধান্ত বেআইনি এবং নিয়ম বহির্ভূত। ৫ বছর পরে হাইকোর্টের সেই নিষেধাজ্ঞাকে অমান্য করে রাজ্য সরকার ফের ধর্মীয় কাজে জনগনের অর্থ ব্যয় করছে বলে অভিযোগ তুললেন শামিম আহমেদ। তিনি বলেন, ‘‘রাজ্য কখনও কোনও সম্প্রদায়ের পৃষ্ঠপোষকতা করতে পারে না। পুজোয় ২৮ কোটি টাকা দেওয়ার সিদ্ধান্ত দুই সম্প্রদায়ের মধ্যে অযথা উত্তেজনা তৈরি করতে পারে। সরকারের এই সিদ্ধান্ত সংবিধানের ১৬৬ ধারার পরিপন্থী।’’ 
এই যুক্তিতেই প্রধান বিচারপতি জ্যোতির্ময় ভট্টাচার্য ও বিচারপতি অরিজিৎ বন্দ্যোপাধ্যায়ের ডিভিশন বেঞ্চে এদিন আদালতের দৃষ্টি আকর্ষণ করেন আইনজীবী শামিম। শীঘ্রই মামলাটি দায়ের হচ্ছে আদালতে৷